Schéma pokrývania signálom a komunikácie v zmiešanej 4G – 5G sieti
Vrchol stožiara s anténami siete 5G
**5G** (skratka pre 5. generácia) je piata (najnovšia používaná) generácia technológií mobilnej komunikácie a mobilná sieť, nasledujúca po 4G, spustená v roku 2019. Na využitie výhod 5G je potrebné zariadenie (napr. smartfón, modem), schopné komunikovať v sieti 5G.

História
--------

Prvá 5G sieť bola spustená komerčne v apríli 2019 v Južnej Kórei, k čomu najväčším podielom prispela aj kórejská firma *SK Telecom*. 8. apríla 2019 Globálne združenie mobilných dodávateľov (angl. *Global Mobile Suppliers Association* – GSA) oznámilo, že už 224 operátorov v 88 krajinách aktívne investuje do 5G (t. j. tí, ktorí demonštrovali, testujú alebo skúšajú alebo majú licenciu na vykonávanie skúšok technológií 5G v teréne, zavádzajú siete 5G alebo už oznámili spustenie 5G služby).

Výhody a nevýhody siete 5G
--------------------------

5G siete sú v porovnaní so 4G umožňujú podstatne väčšie prenosové rýchlosti, stabilnejší príjem a výrazne nižšiu latenciu. V prvom rade sa začnú využívať v biznis sektore, internet vecí (angl. *Internet Of Things* – IoT) a podobne. Veľkou výhodou sietí 5. generácie je to, že signál môže byť smerovaný (metódou tvarovania zväzku, spočívajúcou vo využití konštruktívnej interferencie vlnenia zo samostatne budených elementov antény) priamo na konkrétne koncové zariadenie, napríklad smartfón, ktoré tak dosiahne maximálne rýchlosti.

Na to, aby bolo pokryté čo najväčšie územie, bude potrebné veľké množstvo vysielačov. Tie totiž nebudú mať taký dosah ako aktuálne 4G vysielače. Preto sa bude musieť vo veľkom stavať, čo prinesie zvýšené náklady na vybudovanie funkčnej siete. Možno očakávať, že v prvých rokoch budú pokryté len tie najväčšie slovenské mestá, aj to nie úplne kompletne.

Slovensko
---------

*„Rozvoj sietí piatej generácie je šancou pre Slovensko, pre občanov i firmy u nás a ako jeden z predpokladov rozvoja musí byť súčasťou našej stratégie na upevnenie konkurencieschopnosti celej krajiny"*, povedal podpredseda vlády SR pre investície a informatizáciu Peter Pellegrini na stretnutí so zástupcami štátnej a zákazníckej sféry na strategickom stretnutí, ktoré sa uskutočnilo 16. novembra 2017 v dátovom centre TechPark v Bratislave, ktoré usporiadala spoločnosť Orange Slovensko.

V máji 2019 Orange demonštroval reálne príklady 5G pripojenia v sídle spoločnosť a v júli 2019 4ka zvolala tlačovú konferenciu, na ktorej tvrdila, že bude prvým slovenským operátorom so sieťou 5G. 10. júla 2019 potom v Banskej Bystrici prezentovala na stretnutí s novinármi dátovú časť svojej 5G siete (dodávateľ technológií ZTE). V roku 2020 však oba vysielače v Banskej Bystrici mali dosah len pár stoviek metrov a sieť stále slúži len na testovacie a propagačné účely.

Slovak Telekom 10. decembra 2020 spustil komerčnú prevádzku 5G siete v Bratislave. Sieťou 5G Telekom sú pokryté tieto mestské časti Bratislavy: Petržalku, Ružinov, Nové Mesto, Trnávku, Vajnory, Vrakuňu, Podunajské Biskupice a Devínsku Novú Ves.

Americká kritika Huawei 5G
--------------------------

Pred Vianocami 2018 americký prezident označil čínske firmy Huawei a ZTE za hrozbu pre americkú bezpečnosť. Povedal, že dôvodom sú technológie 5G sietí, ktoré sa stanú kľúčovou infraštruktúrou a hrozbou je ak by sieťové komponenty dodávali práve čínske firmy. Odpoveď na otázky o téme sietí 5G a ich kybernetickej bezpečnosti v EÚ vypracovala Európska komisia a Agentúra EÚ pre bezpečnosť sietí a informácií (ENISA).

Údajné zdravotné riziká
-----------------------

Niektorí ľudia sú presvedčení, že systém 5G môže byť škodlivý pre zdravie človeka aj pre životné prostredie. Napríklad v roku 2017 varovali pred nebezpečnosťou 5G a vyzývali EÚ na zastavenie šírenie 5G RF-EMF (Radiofrequency Electromagnetic Fields), kým nezávislí vedci nepotvrdia, že celkové úrovne žiarenia spôsobené RF-EMF (5G spolu s 2G, 3G, 4G a WiFi) nebudú pre občanov EÚ, najmä dojčatá, deti a tehotné ženy ako aj životné prostredie, škodlivé. V apríli 2020 bolo pod výzvou podpísaných 353 vedcov a doktorov z viac ako 40 krajín. Zo Slovenska je medzi nimi doc. Ing. Igor Belyaev, DrSc. vedúci oddelenia rádiobiológie, Biomedicínske centrum SAV. Žiadne významné škodlivé účinky 5G technológie na zdravie sa však doteraz nepotvrdili. 

Počas pandémie koronavírusu 2019 – 2020, na základe online konšpiračných teórií naznačujúcich súvislosť medzi závažným akútnym respiračným syndrómom koronavírusom SARS-CoV-2 a 5G došlo k podpaľačským útokom na telekomunikačné stožiare v Holandsku (Amsterdam, Rotterdam a inde), Írsku (Belfast), na Cypre, v Škótsku, vo Walese, v Anglicku (Dagenham, Huddersfield, Birmingham a Liverpool), Belgicku (Pelt) a Chorvátsku (Bibinje).

V apríli 2020 sa začali Slovenskom šíriť fotografie a videá, na ktorých je zachytená modrá helikoptéra nad strechami obytných domov vo viacerých mestách, napríklad v Detve, Lučenci či Dubnici nad Váhom, ktorá rozvážala nadrozmernú techniku pre vysielače Orange, ktorý tvrdí, že nejde o 5G sieť. Pri budovaní svojich 5G sietí musia operátori spĺňať pravidlá pre prevádzku svojich vysielačov. Stanovuje ich vyhláška ministerstva zdravotníctva číslo 534 z roku 2007. Určuje takzvané akčné hodnoty elektromagnetického poľa, ktoré nesmú byť prekročené.

5G telefóny
-----------

V marci 2019 vydala GSA prvý zoznam 5G zariadení na svete. GSA v ňom identifikovalo 23 dodávateľov, ktorí potvrdili dostupnosť 33 pripravovaných 5G zariadení, z ktorých bolo 12 telefónov (ostatné zariadenia boli: hotspoty, vybavenie zákazníckych priestorov, moduly, adaptéry a USB. Do októbra 2019 sa počet ohlásených zariadení 5G zvýšil na 129 od 56 dodávateľov. 6. marca 2020 bol uvedený na trh prvý 5G smartfón Samsung Galaxy S20.

V decembri 2020 oznámil Slovak Telekom 12 zariadení, ktoré fungujú v jeho 5G sieti: iPhone 12, 12 Mini, 12 Pro, 12 Pro Max, Huawei P40 Pro a Mate 40 Pro, Samsung Galaxy S20 Ultra 5G, Note 20 5G i Note 20 Ultra 5G, Xiaomi Mi 10T Pro a Mi 10T Lite i OnePlus 8T.

Referencie
----------

1. ↑   *LTE and 5G Market Statistics – 8 April 2019* [online]. GSA, [cit. 2019-10-10]. Dostupné online. (po anglicky)
2. 1 2 3   *Petícia proti 5G na Slovensku: Prečo ju ľudia podpisujú?* [online]. MojAndroid.sk, 2020-06-09, [cit. 2020-12-10]. Dostupné online.
3. ↑   *Slovensko má šancu stať sa jedným z lídrov v budovaní 5G siete* [online]. vicepremier.gov.sk, [cit. 2020-05-23]. Dostupné online.
4. ↑   *5G sieť na Slovensku – jej nasadzovanie, možnosti a využitie | TOUCHIT* [online]. touchit.sk, 2018-05-29, [cit. 2019-10-09]. Dostupné online.
5. ↑   *4ka prekvapila Slovensko: Bude prvým operátorom s 5G sieťou* [online]. FonTech.sk, 2019-07-03, [cit. 2019-10-09]. Dostupné online.
6. ↑  Maxa. Top 4ka ukázala 5G: Rýchlosť 1 Gbit/s, do siete neskôr pustí aj klientov. *Aktuality.sk* (Bratislava: Ringier Axel Springer Slovakia), 2019-07-10. Dostupné online [cit. 2020-05-13].
7. 1 2  Hodás. Video Konšpirátorov vystrašil modrý vrtuľník Orangeu: Myslia si, že inštaluje 5G, a tej sa boja. Operátor vysvetľuje situáciu. *Aktuality.sk* (Bratislava: Ringier Axel Springer Slovakia), 2020-04-23. Dostupné online [cit. 2020-05-13].
8. 1 2   *Slovak Telekom spustil najväčšiu 5G sieť na Slovensku* [online]. Pravda.sk, 2020-12-10, [cit. 2020-12-10]. Dostupné online.
9. ↑   *EU coordinated risk assessment of the cybersecurity of 5G networks (Report)* [online]. EU, ENISA, NIS Cooperation Group, 2019/10/09, [cit. 2019-10-10]. Dostupné online. (po anglicky)
10. ↑  ŽIVÉ.SK. *Veľká správa EÚ o 5G: Aká dôležitá bude kybernetická bezpečnosť a aké sú riziká* [online]. Živé.sk, 2019-10-10, [cit. 2019-10-10]. Dostupné online.
11. ↑   *About* [online]. 5G Appeal, 2018-03-08, [cit. 2020-04-22]. Dostupné online. (po anglicky)
12. ↑   *Oddelenie rádiobiológie* [online]. Bratislava: Slovenská akadémia vied, [cit. 2020-05-23]. Dostupné online.
13. 1 2  WARREN, Tom. *British 5G towers are being set on fire because of coronavirus conspiracy theories* [online]. The Verge, 2020-04-04, [cit. 2020-04-22]. Dostupné online. (po anglicky)
14. ↑  BARCA, Robert. *5G technológia nemá nič spoločné s novým koronavírusom* [online]. fakty.afp.com, 2020-04-02, [cit. 2020-05-12]. Dostupné online.
15. ↑  Trangel. Bude 5G škodlivé pre ľudí? Čo si myslia odborníci a operátori. *Aktuality.sk* (Bratislava: Ringier Axel Springer Slovakia). Dostupné online [cit. 2020-05-13].

Iné projekty
------------

Commons
* Spolupracuj na Commons Commons ponúka multimediálne súbory na tému **5G**

Externé odkazy
--------------

* 5G Alliance for Connected Industries and Automation (5G-ACIA)

| * z
* d
* u
Štandardy mobilnej komunikácie |
| --- |
| 0G | 
* PTT
* MTS
* IMTS
* AMTS
* AMR
* **0.5G**: Autotel/PALM
* ARP

 |
| 1G | 
* NMT
* AMPS
* Hicap
* CDPD
* Mobitex
* DataTac

 |
| 2G | 
* GSM
* cdmaOne
* iDEN
* D-AMPS
* PDC
* CSD
* **2.5G**: GPRS
* EDGE/EGPRS
* **2.75G**: CDMA2000 1xRTT

 |
| 3G | 
* W-CDMA
* UMTS
* FOMA
* CDMA2000 1xEV
* TD-SCDMA
* **3.5G**: HSDPA
* **3.75G**: HSUPA

 |
| 4G | 
* WiMAX (IEEE 802.16e)
* LTE (E-UTRA)
* **4G (IMT-Advanced)**:
* WiMAX-Advanced (IEEE 802.16m)
* LTE Advanced

 |
| 5G | 
* 5G NR

 |